ОПРЕДЕЛЕНИЕ НА ПЪРВОИНСТАНЦИОННИЯ СЪД (пети състав)
5 март 2007 година
Дело T-455/04
Derya Beyatli и Armagan Candan
срещу
Комисия на Европейските общности
„Длъжностни лица —Конкурс на общо основание — Обявление за конкурс — Срокове — Жалба — Недопустимост“
Предмет: Жалба за отмяна на Решение от 5 май 2004 г. на председателя на конкурсната комисия в общ конкурс EPSO/А/1/03, с което жалбоподателите
се уведомяват, че не са издържали писмения изпит.
Решение: Отхвърля жалбата като недопустима. Всяка страна понася направените от нея съдебни разноски.
Резюме
Длъжностни лица — Жалба — Предварителна жалба по административен ред — Понятие
(член 90, параграф 2 от Правилника за длъжностните лица; член 4 от Решение 2002/620 на Европейския парламент, на Съвета, на
Комисията, на Съда на европейските общности, на Сметната палата, на Икономическия и социален комитет, на Комитета на регионите
и на Европейския омбудсман)
Писмо на кандидат, който не е издържал изпит в рамките на организиран от Службата за подбор на персонал на Европейските общности
(EPSO) междуинституционален конкурс, адресирано единствено до ръководителя на делегацията на Комисията в държавата-членка
на кандидата, в което без да предявява конкретно искане относно решението на конкурсната комисия, кандидатът по общ начин
изтъква езиковата дискриминация, на която са били обект някои кандидати, и изразява увереността си, че Европейският съюз ще
предприеме необходимите действия, за да разреши този проблем, не може да се квалифицира като жалба по смисъла на член 90,
параграф 2 от Правилника. Подобно писмо, което не е формулирано достатъчно точно, за да може администрацията да разбере, че
е сезирана с жалба, представлява действие на кандидата от политически характер, с което се цели Европейският съюз да предприеме
необходимите мерки, за да се сложи край на твърдяната дискриминация.
Обстоятелството, че подобно писмо, което ако представляваше жалба, щеше да е адресирано до EPSO съгласно член 4 от Решение
2002/620 за създаване на Службата за подбор на персонал на Европейските общности, може да бъде изпратено на EPSO чрез ръководителя
на делегацията на Комисията е ирелевантно по отношение на квалификацията му, която зависи от неговото съдържание, а не от
евентуалното изпращане от получателя му до други лица или органи.
(вж. точки 45, 46, 48, 50 и 58)
Позоваване на: Съд — 29 юни 2000 г., Politi/Европейска фондация за обучение, C‑154/99 P, Recueil, стр. I‑509, точка 16